Ú r a d  š p e c i á l n e j  p r o k u r a t ú r y Generálnej prokuratúry Slovenskej republiky 
Štúrova 2, 812 85 Bratislava 	

Sp. zn. : VII/2 Gv 30/10/1000	Pezinok, 16.10.2014
EEČ : 2-1-427-2014

U Z N E S E N I E

Trestná vec:	obvinený XXXXX 
Prečin:	Podplácanie podľa § 333 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 497/2008 Zbierky zákonov

Rozhodol: 	prokurátor Úradu špeciálnej prokuratúry Generálnej prokuratúry Slovenskej republiky
Podľa § 215 odsek 3 Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 7.januára 2008 v čase okolo 14.44 hod., ako žiadateľ o vykonanie skúšky k preukázaniu odbornej spôsobilosti na podnikanie v cestnej doprave, v kancelárskych priestoroch Krajského úradu pre cestnú dopravu a pozemné komunikácie v XXXXX so sídlom v XXXXX poskytol prostredníctvom XXXXX pracovníkovi Krajského úradu pre cestnú dopravu a pozemné komunikácie v XXXXX XXXXX, v obálke finančný úplatok vo výške 15.000,- Sk /497,91,-€/ za to, že mu tento pracovník krajského úradu ako člen skúšobnej komisie pre vykonanie skúšky k preukázaniu odbornej spôsobilosti na podnikanie v cestnej doprave zabezpečil pred skúšobnou komisiou úspešné vykonanie skúšky k preukázaniu odbornej spôsobilosti na podnikanie v cestnej doprave v zmysle § 3 zák. č. 168/1996 Z.z. o cestnej doprave v znení neskorších zmien a doplnkov,

pretože obvinený sa významnou mierou podieľal na objasnení, zistení a usvedčení páchateľa tohto trestného činu a záujem spoločnosti na objasnení takého trestného činu prevyšuje záujem na trestnom stíhaní tohto obvineného pre iný trestný čin

Odôvodnenie:
Uznesením vyšetrovateľa Prezídia Policajného zboru, Úradu boja proti korupcii, Odboru boja proti korupcii XXXXX                                      sp. zn. XXXXX zo dňa 11.februára 2010 bolo XXXXX podľa § 206 ods. 1 Trestného poriadku vznesené obvinenie pre prečin podplácania podľa § 333 ods. 1, ods. 2 písm. b/ Trestného zákona na vyššie uvedenom skutkovom základe. 

V prípravnom konaní bol vyslúchnutý obvinený, boli zadovážené: obrazovo-zvukový záznam s prepisom a listinné dôkazy.

XXXXX /č.l. 71-75/ sa k spáchaniu skutku priznal v celom rozsahu. Podrobne pritom popísal, že prostredníctvo XXXXX odovzdal XXXXX, pracovníkovi Krajského úradu pre cestnú dopravu a pozemné komunikácie v XXXXX úplatok vo výške 15.000,-Sk (497,91,-€) za bezproblémové vykonanie skúšky odbornej spôsobilosti na podnikanie v cestnej doprave.   

Z obrazovo-zvukového záznamu a jeho prepisu /č.l. 153-186/ vyplýva, že sprostredkovateľ XXXXX dňa 7.januára 2008 okolo 14.44 hod. v XXXXX v sídle Krajského úradu pre cestnú dopravu a pozemné komunikácie XXXXX odovzdal pracovníkovi tohto úradu XXXXX úplatok vo výške 15.000,-Sk  (497,91,-€) v súvislosti so skúškou odbornej spôsobilosti na podnikanie v cestnej doprave pre žiadateľa - obv. XXXXX.  

Zo zápisnice z rokovania skúšobnej komisie a konania skúšky na preukázanie odbornej spôsobilosti podľa zák. č. 168/1996 Z.z. o cestnej doprave v znení neskorších predpisov zo dňa 18.decembra 2007 (č.l. 172) vyplýva, že skúšobná komisia navrhla vydať XXXXX osvedčenie o odbornej spôsobilosti v cestnej nákladnej doprave a medzinárodnej cestnej doprave. 

Podľa § 215 ods. 3 Trestného poriadku prokurátor môže zastaviť trestné stíhanie proti obvinenému, ktorý sa významnou mierou podieľal na objasnení korupcie, trestného činu založenia, zosnovania a podporovania zločineckej skupiny, trestného činu založenia, zosnovania a podporovania teroristickej skupiny alebo zločinu spáchaného organizovanou skupinou, zločineckou skupinou a lebo teroristickou skupinou alebo na zistení alebo usvedčení páchateľa tohto trestného činu a záujem spoločnosti na objasnení takého trestného činu prevyšuje záujem na trestnom stíhaní tohto obvineného; zastaviť trestné stíhanie nie je možné voči organizátorovi, návodcovi alebo objednávateľovi trestného činu, na ktorého objasnení sa podieľal.

Niet pochýb, že obv. XXXXX sa významnou mierou podieľal na objasnení korupcie, na zistení a usvedčení páchateľa trestného činu korupcie - XXXXX, ktorý bol právoplatne odsúdený za korupčnú trestnú činnosť aj vďaka jeho aktívnej spolupráci. Práve svedecká výpoveď XXXXX /v trestnej veci ods. XXXXX, vedenej na tunajšej prokuratúre pod                               sp. zn. XXXXX/ bola jedným z rozhodujúcich dôkazov v trestnej veci vedenej proti tomuto obvinenému. Žiada sa uviesť, že obv. XXXXX vystupoval vo vzťahu ako osoba, ktorá mala vykonať skúšku odbornej spôsobilosti na podnikanie v cestnej doprave od XXXXX, ktorý vystupoval v pozícii verejného činiteľa - ako pracovník krajského úradu pre cestnú dopravu a pozemné komunikácie. 

Za tejto situácie, záujem spoločnosti na postihnutí  verejného činiteľa, ktorý koná a rozhoduje na základe zverenej právomoci prevyšuje záujem spoločnosti na postihnutí obv. XXXXX, ktorý bol len jedným z podplácajúcich. 

Z týchto dôvodov bolo za daného stavu veci potrebné trestné stíhanie proti obvinenému XXXXX, pre skutok uvedený vo výrokovej časti tohto uznesenia, podľa § 215 ods. 3 Trestného poriadku zastaviť.

Poučenie:
Proti   tomuto  uzneseniu   je   prípustná   sťažnosť,  ktorú   možno podať  Úradu špeciálnej prokuratúry do troch dní od jeho                             doručenia. O sťažnosti  rozhodne špeciálny prokurátor. Sťažnosť má odkladný účinok.  Obvinený proti tomuto uzneseniu sťažnosť podať nemôže /§ 215 ods. 6 Trestného poriadku/.

JUDr. Vladimír Kuruc
prokurátor